 1 Samuweli 3 IBhayibheli Elikuyi-Internet INguqulo Yezwe Elisha1 Samuweli 3:1-213 Sonke leso sikhathi umfana uSamuweli wayekhonza uJehova phambi kuka-Eli, futhi izwi elivela kuJehova laliyivelakancane ngalezo zinsuku; akukho mbono owawusakazwa kabanzi. 2 Manje ngalolo suku u-Eli wayelele endaweni yakhe, amehlo akhe ayeseqale ukuqundeka; wayengasaboni. 3 Isibani sikaNkulunkulu sasingakacinywa, futhi uSamuweli wayelele ethempelini likaJehova, lapho kwakukhona khona umphongolo kaNkulunkulu. 4 UJehova wambiza uSamuweli. Yena wathi: Ngilapha. 5 Wagijima waya ku-Eli wathi: Ngilapha, ngoba ungibizile. Kodwa wathi: Angikubizanga. Lala futhi. Ngakho wahamba wayolala. 6 UJehova waphinda wambiza wathi: Samuweli! Khona-ke uSamuweli wavuka waya ku-Eli wathi: Ngilapha, ngoba impela ungibizile. Kodwa wathi: Angikubizanga, ndodana yami. Lala futhi. 7 USamuweli yena, wayengakamazi uJehova, futhi izwi likaJehova lalingakaqali ukwembulwa kuye. 8 Ngakho uJehova waphinda futhi wamemeza okwesithathu wathi: Samuweli! Khona-ke wavuka waya ku-Eli wathi: Ngilapha, ngoba kumelwe ukuba ungibizile. U-Eli wayeseqonda ukuthi nguJehova owayebiza umfana. 9 Ngakho u-Eli wathi kuSamuweli: Hamba, ulale, kuzothi uma ekubiza, wena uthi, Khuluma, Jehova, ngoba inceku yakho ilalele. Ngakho uSamuweli wahamba wayolala endaweni yakhe. 10 Khona-ke uJehova weza wema endaweni yakhe wambiza njengangezinye izikhathi wathi: Samuweli, Samuweli! USamuweli wathi: Khuluma, ngoba inceku yakho ilalele. 11 UJehova wayesethi kuSamuweli: Bheka! Ngenza okuthile kwa-Israyeli okuyothi uma noma ubani ezwa ngakho, zinkeneneze zombili izindlebe zakhe. 12 Ngalolo suku ngiyofeza ku-Eli konke engikushilo ngokuqondene nendlu yakhe, kusukela ekuqaleni kuze kube sekugcineni. 13 Kumelwe umtshele ukuthi ngiyayahlulela indlu yakhe kuze kube nini nanini ngenxa yesiphambeko asazile, ngoba amadodana akhe aqalekisa uNkulunkulu, kodwa akawakhuzi. 14 Yingakho ngiye ngafunga kuyo indlu ka-Eli ukuthi isiphambeko sendlu ka-Eli ngeke sikhululwe ekujezisweni ngomhlatshelo noma ngomnikelo kuze kube nini nanini. 15 USamuweli walala kwaze kwaba sekuseni. Khona-ke wavula iminyango yendlu kaJehova. USamuweli wayesaba ukutshela u-Eli ngalokho okwakubonakele. 16 Kodwa u-Eli wambiza uSamuweli wathi: Samuweli, ndodana yami! Yena wathi: Ngilapha. 17 Wayesethi: Lithini izwi alikhulumé kuwe? Ngicela ungangifihleli lona. Kwangathi uNkulunkulu angenza kanjalo kuwe futhi kwangathi anganezela kanjalo kukho uma ungangifihlela izwi kuwo wonke amazwi awakhulume kuwe. 18 Ngakho uSamuweli wamtshela wonke amazwi, akamfihlelanga lutho. Khona-ke u-Eli wathi: NguJehova. Makenze okuhle emehlweni akhe. 19 USamuweli waqhubeka ekhula, uJehova waba naye futhi akazange awisele phansi noma yiliphi kuwo wonke amazwi akhe. 20 Wonke u-Israyeli kusukela kwaDani kuze kube seBheri-sheba waqaphela ukuthi uSamuweli wayengogunyazelwe isikhundla sokuba ngumprofethi kuJehova. 21 UJehova waphinda futhi wabonakala eShilo, ngoba uJehova wayezambula kuSamuweli eShilo ngezwi likaJehova.1 Samuweli 3 